Title: Βαμμένα κόκκινα μαλλιά
Description: Ένα από τα πλέον ευπώλητα βιβλία της μεταπολιτευτικής μας λογοτεχνίας, τα «Βαμμένα κόκκινα μαλλιά», είναι ένα μυθιστόρημα που προκαλεί, ερεθίζει, εξοργίζει. Ερωτικό, αισθησιακό, χυδαίο, αποτρόπαιο, δοσμένο απλά, με χιούμορ, ειρωνεία και καυστική διάθεση. Το μυθιστόρημα δεν είναι μόνο η ιστορία των τριών κεντρικών προσώπων: ενός «θέσει διανοούμενου» που διαπιστώνει εκ των υστέρων πως έζησε λάθος, κάνοντας λάθος επιλογές, ενός «φύσει διανοούμενου» που «αποδεικνύει με τη ζωή του πως όλα θα μπορούσαν να είχαν συμβεί και αλλιώς», και μιας γυναίκας που όσο «βυθίζεται στους συμβιβασμούς της τόσο πλησιάζει στην πληρότητα του έρωτα».

Οι ήρωες του βιβλίου, που είναι πλέον πάνω από πενήντα, καταλαμβάνουν όλοι σοβαρό μερίδιο σε μια πλοκή που αντανακλά το αντιπροσωπευτικότατο κομμάτι της νεότερης ελληνικής Ιστορίας. Η υπαινικτική ατμοσφαιρική ανασυγκρότηση, αυτής ακριβώς της Ιστορίας κάνει την αφήγηση του Μουρσελά συναρπαστική. Οι ζωές που ξετυλίγονται με αφηγηματική μαστοριά και μοναδική ζωντάνια είναι χαρακτηριστικοί εκπρόσωποι της ελληνικής κοινωνίας των τελευταίων πενήντα - εξήντα χρόνων.

Το μυθιστόρημα που άφησε εποχή στα Ελληνικά Γράμματα και έφερε στη λογοτεχνία χιλιάδες νέους αναγνώστες…